Revista Ficţiunea şi Asociaţia Creatorilor de Ficţiune (ACF) au anunţat premiile pe anul 2023, în cadrul unei gale care a avut loc joi, la Bucureşti, în grădina Casei Cesianu-Filipescu, relatează News.ro.
AU FOST ACORDATE URMĂTOARELE PREMII:
Premiul pentru cea mai bună poveste
Libertate, LM, de Tudor Giurgiu, LIBRA Film
O poveste cinematografică despre anarhie şi haos, alertă, excepţional lucrată, cu imagini memorabile, nerv şi mesaj estetic.
Premiul pentru cel mai bun personaj
Tata Moşu din romanul Hoţul din Curtea Miracolelor de Adrian Majuru, Litera, BPC, 2023, colecţia
Personaj care aduce alături informaţie istorică, literatură şi senzaţional, într-un roman-document.
Premiul pentru cel mai bun final
Diavolul din Freisetzburg de Roxana Ruscior, Litera, BPC, 2023
Un final cu miză morală, bine scris, care schimbă spectaculos direcţia faptelor.
Premiul pentru narativ vizual
Omul-poveste: Bogdan Simion (Cobzarul)
Cea mai epică prezenţă din spaţiul cultural românesc, Cobzarul a creat nu doar un brand, ci şi o poveste fără sfârşit, despre muzică, literatură şi dorinţă.
Premiul revistei Ficţiunea
Filmul documentar Amar de Diana Gavra
Proză scurtă
Daria de Liviu G. STAN, nr. 148 / 59 (serie nouă) / 2023
Bazarul de Petre NECHITA, flash fiction, Nr. 186, 2023
Vida la vida de I. R. ROMAN, nr. 174, 2023
Sindrom vestibular şi o uşă deschisă de Angela BACIU, nr. 156 / 67-68 (serie nouă) / 2023
Căruţaşul viselor de Narcis AMARIEI, foileton. Nr. 186,2023
Juriul pentru premiile acordate de ACF a fost alcătuit din: Adriana Irimescu (actriţă), Cătălin D. Constantin (conf. univ. dr), Narcis Amariei (scriitor), Ileana Marin (prof univ. dr).
Din partea revistei Ficţiunea, pentru premiul revistei şi selecţia de proză scurtă: Cristina Bogdan (conf. univ. dr), directorul revistei, şi Ciprian Handru.
Este al treilea an în care se acordă premii Ficţiunea, iar în ediţiile anterioare, printre nominalizaţii la aceste premii s-au aflat personalităţi ale vieţii culturale româneşti, din generaţii diferite, care s-au remarcat în domeniul creaţiei de ficţiune.
ACF promovează forme hibride ale artei, considerând că limbajele creatorilor din diverse domenii se află în armonie. Ca urmare, Premiile FICŢIUNEA îşi propun să recompenseze artişti valoroşi din varii domenii, unii dintre ei regăsindu-se şi în paginile revistei.